นายกรัฐมนตรี ยืนยันมาตรการกระตุ้นเศรษฐกิจไม่ใช่การแจกเงิน แต่เพื่อแก้ปัญหาภาคเกษตร เร่งใช้จ่าย
นายกรัฐมนตรี ยืนยันมาตรการกระตุ้นเศรษฐกิจไม่ใช่การแจกเงิน แต่เพื่อแก้ปัญหาภาคเกษตร เร่งใช้จ่าย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึง กรณี ครม.อนุมัติมาตรการกระตุ้นเศรษฐกิจ วงเงิน 3.16 แสนล้านบาทนั้น ยืนยันว่า ไม่ใช่เป็นการแจกเงินเพื่อแก้ปัญหาเศรษฐกิจ แต่เป็นมาตรการทางการเงินการคลังที่ผ่านการพิจารณาจากหลายกระทรวงที่เกี่ยวข้อง เพื่อแก้ปัญหาให้กับเกษตรกร เร่งการใช้จ่ายและการบริโภคในประเทศ รวมถึงกระตุ้นการท่องเที่ยว ทั้งนี้ นายกรัฐมนตรี ชี้แจงว่า เม็ดเงินที่ใช้สำหรับการกระตุ้นเศรษฐกิจ ใช้เพียง 4 หมื่นล้านบาทเท่านั้น ที่เหลือเป็นมาตรการทางภาษี หรือชะลอการชำระหนี้ นายกรัฐมนตรี กล่าวว่า ประเทศประสบปัญหาเศรษฐกิจเหมือนกับประเทศเพื่อนบ้าน เป็นผลจากความผันผวนจากเศรษฐกิจโลก ซึ่งแนวทางการแก้ไขปัญหาเศรษฐกิจของแต่ละประเทศแตกต่างกันออกไป ทั้งการใช้มาตรการภาษีหรือมีการใช้เงินกองทุนเพื่อแก้ปัญหาเศรษฐกิจ แต่สำหรับประเทศไทยต้องหารายได้ให้มากขึ้นนายกรัฐมนตรี กล่าวว่า ที่ประชุม ครม.มีมติเห็นชอบขยายมาตรการยกเว้นค่าธรรมเนียมวีซ่าแบบ VoA ไปจนถึง 30 เมษายน 2563 เพื่อให้ครอบคลุมไปถึงช่วงเทศกาลตรุษจีนและช่วงสงกรานต์ด้วย